
CENTER BIOTEHNIKE IN TURIZMA
SREDNJA ŠOLA ZA GOSTINSTVO IN TURIZEM Z DIJAŠKIM IN ŠTUDENTSKIM DOMOM




PRAVILA O ŠOLSKI PREHRANI
Grm Novo mesto - center biotehnike in turizma,
Srednja šola za gostinstvo in turizem z dijaškim in študentskim domom


Na podlagi 6. člena Zakona o šolski prehrani (ZŠolPre-1, Ur. l. RS, št. 3/13 s spremembami in dopolnitvami) ter Zakona o uveljavljanju pravic iz javnih sredstev (ZUPJS, Ur. l. RS, št. 62/10 s spremembami in dopolnitvami) je Svet zavoda Grm Novo mesto - center biotehnike in turizma sprejel dne 25. 9. 2026 Pravila o šolski prehrani na Srednji šoli za gostinstvo in turizem z dijaškim in študentskim domom


SPLOŠNE DOLOČBE

1. člen
(vsebina)
S temi pravili se na Grmu Novo mesto – centru biotehnike in turizma, na Srednji šoli za gostinstvo in turizem z dijaškim in študentskim domom (v nadaljevanju: šola) določajo postopki, ki urejajo:
· organizacijo šolske prehrane za dijake in dijakinje (v nadaljevanju dijaki),
· obveščanje dijakov in staršev oz. skrbnikov (v nadaljevanju staršev),
· postopek prijave in odjave obrokov,
· čas in načine odjave posameznega obroka,
· evidentiranje in nadzor nad koriščenjem obrokov in
· pravice do subvencionirane prehrane po veljavni zakonodaji.


ORGANIZACIJA ŠOLSKE PREHRANE

2. člen
(upravičenost do malice)

Dijaki so v skladu z zakonom upravičeni do šolske malice v dneh, ko se v skladu s šolskim koledarjem izvajajo pouk in druge dejavnosti, ki jih v skladu s programom izvaja šola. Dijakom, prijavljenim na šolsko malico, pripada malica za vsak dan prisotnosti pri pouku in drugih dejavnostih obveznega programa po šolskem koledarju, kot so: strokovne ekskurzije, športni dnevi, kulturni dnevi, ostale obvezne izbirne vsebine oz. interesne dejavnosti. Dijakom, prijavljenim na šolsko malico, ne pripada malica v času izvedbe tistega dela interesnih dejavnosti, ki so po njihovi izbiri, in v času, ko so na praktičnem usposabljanju z delom, razen če je to s pogodbo drugače določeno.
Šola dijakom zagotavlja možnost izbire med toplim mesnim ali vegetarijanskim obrokom.  Kadar se izvajajo šolske aktivnosti zunaj šole, dijaki prejmejo energijsko in hranilno bogatejšo hladno malico.
Za dijake, ki predložijo zdravniško potrdilo o medicinsko predpisani dieti, šola organizira dietno malico v skladu s svojimi možnostmi.
V primeru večdnevnih ekskurzij ali določenih dejavnosti izven šolskih prostorov šola ne more zagotavljati malice, zato šola za te dijake prehrano odjavi na podlagi podatkov, ki jih pridobi od vodje ekskurzije ali izvajalca posamezne dejavnosti.

3. člen
(prijava na šolsko prehrano)
Prijava na šolsko prehrano se odda preko aplikacije mojaMalica. V izrednih primerih se prijava lahko odda tudi razredniku oziroma v tajništvo šole na obrazcu, ki ga predpiše minister. Prijava se hrani v skladu z veljavnimi predpisi o varstvu osebnih podatkov in šolski prehrani. 
Prijava se praviloma odda v mesecu juniju za prihodnje šolsko leto, lahko pa tudi kadarkoli med šolskim letom in jo šola hrani do konca šolskega leta. Dijaki, vpisani v prvi letnik, dobijo obrazec prijave ob vpisu v šolo.

4. člen 
(preklic prijave prehrane za nedoločen čas)
Starši lahko kadar koli prekličejo prijavo prehrane za nedoločen čas. Preklic prijave prehrane se odda pisno v tajništvu na obrazcu, ki je na voljo tudi na spletni strani šole.

Preklic prehrane začne veljati naslednji dan po prejemu preklica oziroma na dan, ki ga določi oseba, ki je podala odjavo. Odjava prehrane za nazaj ni mogoča.

5. člen
(odjava prehrane)
V primeru bolezni ali druge odsotnosti dijaka mora dijak oz. starši odjaviti prehrano za čas odsotnosti dijaka. 
Prehrano je možno  odjaviti  po elektronski pošti (odjava.malice@grm-nm.si), po telefonu - odzivnik (07 393 47 17) ali na aplikaciji mojaMalica.
Aplikacija se lahko uporablja tudi na mobilnih telefonih na povezavi: https://mojamalica.grm-nm.si:82/Account/Login?ReturnUrl=%2F.

· Posamezni obrok šolske prehrane je treba odjaviti najmanj en delovni dan prej do 8. ure. Če starši ali dijak obroka ne odjavijo pravočasno, se zaračuna polna cena obroka. Odjava prehrane za nazaj ni mogoča.
· Nepravočasna odjava obroka se izjemoma upošteva v primeru nenadne bolezni dijaka, vendar le za prvi dan odsotnosti od pouka. Obrok je treba odjaviti na dan, ko dijak zboli, najpozneje do 8. ure.
· Če dijak, ki ima subvencionirano malico, ob prevzemu obroka ne potrdi prevzema z brezstično kartico, se mu zaračuna polna cena obroka.
· Če je dijak odsoten od pouka zaradi sodelovanja na tekmovanjih, nastopih ali drugih dejavnostih v organizaciji šole, odjavo prehrane (malice) uredi odgovorna oseba za izvedbo te dejavnosti, tekmovanja ali nastopa. Odgovorna oseba mora pravočasno posredovati seznam dijakov, za katere se obrok odjavi.

6. člen
(skupina za prehrano)
Na osnovi 5. člena Zakona o šolski prehrani ravnateljica imenuje skupino za prehrano v naslednji sestavi:
· organizator šolske prehrane,
· 2 predstavnika zaposlenih,
· 2 predstavnika dijakov.
Skupina za prehrano je imenovana za obdobje štirih let.

7. člen
(obveznosti dijakov in staršev)
S prijavo na šolsko prehrano nastopi dolžnost dijakov in njihovih staršev, da bodo:
· spoštovali pravila šolske prehrane,
· redno plačevali prispevke za šolsko prehrano,
· skladno s Pravili šolske prehrane pravočasno odjavili posamezne obroke,
· plačali polno ceno obroka, če ga niso pravočasno odjavili.

Obračun šolske prehrane se izvede na podlagi prijave, dejanske porabe, odjav in podatkov o upravičenosti do subvencije.

8. člen
(seznanitev dijakov in staršev)
Šola seznani dijake in starše z organizacijo šolske prehrane, s Pravili šolske prehrane, z obveznostmi dijakov in staršev, z informacijami o subvencioniranju malice in postopkih uveljavljanja ter ceno malice.
Obveščanje poteka preko spletnih strani šole, na roditeljskih sestankih, z obvestili po elektronski pošti, na razrednih urah in sestankih dijaške skupnosti ter z objavami na oglasnih deskah šole.
9. člen
(neprevzeti obroki)
Malice, ki niso prevzete do 12.00 ure, šola brezplačno odstopi drugim dijakom.


SPREMLJANJE IN NADZOR

10. člen
(notranje spremljanje)
Šola med šolskim letom vsaj enkrat preveri stopnjo zadovoljstva dijakov in staršev s šolsko prehrano in z dejavnostmi, s katerimi spodbuja zdravo prehranjevanje in kulturo prehranjevanja.
Zadovoljstvo s šolsko prehrano se preveri z anketo.

11. člen
(evidentiranje šolske prehrane in varstvo osebnih podatkov)
Šola vodi evidence šolske prehrane v skladu z Zakonom o šolski prehrani, predpisi o varstvu osebnih podatkov in drugimi veljavnimi predpisi.
Dostop do podatkov imajo le pooblaščene osebe. Pri izdelavi statističnih analiz anket se podatki uporabljajo tako, da identiteta dijakov in staršev ni razvidna. 

12. člen
(prevzem obroka)  
Prevzem obroka je mogoč le z dijaško izkaznico ali čipom, če dijaške izkaznice dijak nima. Na delovišču, kjer poteka praktični pouk, lahko dijak malico prevzame brez uporabe kartice oz. čipa.  Evidenco o prevzeti malici na delovišču vodi učitelj, zadolžen za posamezno skupino.
Če dijak dijaške izkaznice nima ali jo izgubi, je dolžan v računovodstvu pridobiti čip za registracijo prevzema malice.
Dijak za čip plača kavcijo po položnici. Ob prenehanju izobraževanja je dolžan čip vrniti v računovodstvo. Ob vračilu čipa se kavcija vrne.


SUBVENCIONIRANJE ŠOLSKE PREHRANE

13. člen
(subvencija malice)

Subvencioniranje šolske prehrane se izvaja v skladu z Zakonom o šolski prehrani.
Dijaki imajo pravico do subvencije za malico za vsak dan prisotnosti pri pouku, na strokovnih ekskurzijah, športnih in kulturnih dnevih ter obveznem delu obveznih izbirnih vsebin oz. interesnih dejavnosti, ki jih izvaja šola v skladu s šolskim koledarjem.

14. člen
(začetek veljavnosti)
Pravila je pripravila ravnateljica Martina Kralj in so bila obravnavana:
- na seji učiteljskega zbora, dne 21. 9. 2026,
- na dijaški skupnosti, dne 25. 9. 2026 in 
- na seji Sveta staršev, dne 21. 9. 2026.


Pravila o šolski prehrani je sprejel Svet zavoda na seji, dne 25. 9. 2026
Ta pravila začnejo veljati z dnem 1. 10. 2026.









Novo mesto, 1. 10. 2026                                                   Predsednik sveta zavoda:
										   Franc Jarc 

